V. Palko, minister vnútra SR: (2003-10-23):
V predkladanom vládnom návrhu novely zákona č. 315 o Hasičskom a záchrannom zbore sa navrhuje neuplatniť v roku 2004 ďalší plat príslušníkom Hasičského a záchranného zboru a zároveň sa posúva účinnosť nároku na vyšší hodnostný príplatok až k 1. januáru 2005. Realizáciou predmetnej novely by došlo k úspore finančných prostriedkov na mzdách v roku 2004 v sume zhruba 148 mil. korún. Návrh novely bol prerokovaný v určených výboroch Národnej rady, v ktorých bol uplatnený pozmeňujúci návrh, a to vypustenie bodu 3 predkladaného návrhu zákona, týkajúceho sa posunutia účinnosti § 112. O uplatnenie tohto pozmeňujúceho návrhu som požiadal poslancov osobne, keďže vláda v rámci priorít štátneho rozpočtu vyčlenila prostriedky 20 mil. korún na vykrytie zvýšeného hodnostného príplatku príslušníkov Hasičského a záchranného zboru už od 1. januára 2004. Preto si vás všetkých dovoľujem požiadať o schválenie uvedeného pozmeňujúceho návrhu. S týmto pozmeňujúcim návrhom sa stotožnil tiež gestorský výbor Národnej rady – výbor pre verejnú správu. Vážené pani poslankyne, vážení páni poslanci, odporúčam, aby ste s predkladaným vládnym návrhom vyslovili súhlas. Ďakujem za pozornosť. Z. Martináková, podpredsedníčka NR SR: Ďakujem, pán minister. Dávam slovo spravodajcovi z gestorského výboru pre verejnú správu pánovi poslancovi Karolovi Mitríkovi. Pán poslanec, prosím, aby ste informovali Národnú radu o výsledku rokovania výborov o tomto návrhu zákona, aby ste odôvodnili stanovisko gestorského výboru. K. Mitrík, poslanec: Vážená pani podpredsedníčka, vážený pán minister, kolegyne, kolegovia, predkladám vám spoločnú správu výborov Národnej rady o prerokovaní vládneho návrhu zákona, ktorým sa mení a dopĺňa zákon č. 315/2001 Z. z. Na úvod vás chcem poprosiť a zároveň aj upozorniť, že na str. 3 v bode 4 je administratívny škriatok, pretože hrubo vytlačené písmená hovoria, že gestorský výbor odporúča schváliť a pod tým je text, gestorský výbor odporúča Národnej rade hlasovať o pozmeňujúcom návrhu a neschváliť ho. Je to chyba, preklep, gestorský výbor svojím uznesením odporúča tento pozmeňujúci návrh schváliť. V tom čase zrejme administratívni pracovníci, bol som prítomný, boli vírusovým ochorením veľmi indisponovaní, zrejme preto došlo k tejto chybe. Výbor Národnej rady pre verejnú správu ako gestorský výbor k vládnemu návrhu zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov, podáva Národnej rade v zmysle rokovacieho poriadku spoločnú správu výborov. I. Národná rada uznesením pridelila tento vládny návrh zákona o Hasičskom a záchrannom zbore v znení neskorších predpisov na prerokovanie týmto výborom: ústavnoprávnemu výboru, výboru pre verejnú správu, výboru pre sociálne veci a bývanie a výboru pre obranu a bezpečnosť. Výbory prerokovali predmetný návrh zákona v určenej lehote uznesením Národnej rady. II. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili gestorskému výboru do začatia jeho rokovania žiadne stanoviská k predmetnému návrhu zákona podľa rokovacieho poriadku v znení neskorších predpisov. III. Vládny návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov, prerokovali výbory, a to ústavnoprávny výbor s pripomienkou, výbor pre verejnú správu bez pripomienok, výbor pre sociálne veci a bývanie bez pripomienok a výbor pre obranu a bezpečnosť s pripomienkou. IV. Z uznesení výborov Národnej rady v uvedenej časti III tejto správy vyplýva tento pozmeňujúci návrh. V článku 3, teda bod 3 sa vypúšťa, okomentoval ho pán minister, preto ho nebudem čítať. Gestorský výbor ho odporúča schváliť. Gestorský výbor na základe stanovísk výborov k tomuto zákonu vyjadrených v ich uzneseniach, uvedených v časti III tejto správy, v stanoviskách poslancov výboru vyjadrených v rozprave v súlade s rokovacím poriadkom odporúča Národnej rade vládny návrh zákona č. 315/2001 Z. z. o Hasičskom a záchrannom zbore v znení neskorších predpisov (tlač 349) schváliť. Spoločná správa výborov o prerokovaní tohto vládneho návrhu zákona bola schválená uznesením Výboru Národnej rady pre verejnú správu č. 113 zo 16. októbra 2003 a moju osobu určil ako spoločného spravodajcu výborov. Zároveň ma poveril túto správu predniesť na tejto schôdzi a po druhé navrhnúť Národnej rade prerokovať tento návrh zákona ihneď po skončení druhého čítania v treťom čítaní. Pani predsedajúca, skončil som. Z. Martináková, podpredsedníčka NR SR: Ďakujem, pán poslanec. Prosím, aby ste zaujali miesto určené pre spravodajcov. Otváram rozpravu v druhom čítaní o tomto návrhu zákona. Nemám žiadnu písomnú prihlášku. Otváram možnosť ústne sa prihlásiť do rozpravy. Uzatváram možnosť ústne sa prihlásiť do rozpravy. Kým dám slovo pánovi poslancovi Šimkovi, mám tu takú milú poznámku, že mám pozdraviť študentov Gymnázia zo Zvolena, ktorí nás prišli navštíviť. Rada to robím, zdravíme vás a želáme vám, aby ste sa dobre cítili v Národnej rade, aby ste naozaj videli, ako sa tu pracuje. (Potlesk.) Pán poslanec Šimko, nech sa páči, máte slovo.